હિમાલયની ગુફાઓ કે શિખરો પેઠે આ સ્થળ પણ ચિરકાળ વસવાટ કરવાને યોગ્ય લાગે છે; પણ બીજા તાંતણાઓ મનને ખેંચી રહ્યા છે. આ પ્રસન્નતા અહીં આવતી કાલે આવા જ પ્રકારે અનુભવાશે કે કેમ તેની શંકા છે. છતાં ઈચ્છા થાય છે કે આ ઘડી જીવનવ્યાપક થઈ જાય, આ જ દશામાં પલાંઠી મારીને બેસી જાઉં અને આ જિંદગી પૂરી કરી નાખું; પણ એવો નિરવધિ અક્ષુબ્ધ આનંદ પ્રાકૃત માણસ માટે શક્ય હોઈ શકે ? હાલ તો એની વિદાય જ લેવાની રહે છે. પણ એક ચિરલાભ તો અહીં થયો જ છે. જીવનમાં એક ક્ષણે તદ્દન મુક્ત પ્રસન્ન અક્ષુબ્ધ ઉલ્લાસ અનુભવવાનું આ સ્થળે શક્ય બન્યું હતું એ સ્મરણ કદી ભુલાવાનું નથી. ગમે ત્યાં, ગમે ત્યારે પણ આ સમુદ્ર, આ પૃથ્વી, આ સૂર્ય અને તે વચ્ચેની હૃદયની એ સ્થિતિ મને પ્રત્યક્ષ જેવાં લાગે છે. મારી યાત્રા સફળ થઈ છે. જીવવા માટે એટલીક કાયમની મૂડી મળી ચૂકી છે એ એક મોટું આશ્વાસન છે.